**Chromatica** on yhdysvaltalaislaulaja Lady Gagan kuudes studioalbumi, joka julkaistiin 29. toukokuuta 2020. Albumin alkuperäinen julkaisupäivä oli jo huhtikuussa, mutta sitä muutettiin koronaviruspandemian takia. Albumilla vierailevat yhdysvaltalaislaulaja Ariana Grande, englantilaislaulaja Elton John ja eteläkorealainen tyttöbändi Blackpink. Kappaleet "Stupid Love" ja "Rain on Me" julkaistiin singleinä ennen albumin julkaisua.

Suomessa albumi nousi listaykköseksi sekä Suomen virallisella albumilistalla että fyysisellä albumilistalla.

Tausta
------

*Chromatica* on Lady Gagan kuudes studioalbumi. Hänen edellinen studioalbuminsa *Joanne* julkaistiin vuonna 2016, minkä jälkeen hän teki soundtrack-albumin vuonna 2018 ensi-iltansa saaneeseen *A Star Is Born* -elokuvaan, jossa hän näytteli pääosaa.

Lady Gaga teki albumin kappaleet yhteistyönä BloodPopin kanssa ja tämä myös tuotti albumin. BloodPop on aiemmin työskennellyt muun muassa Justin Bieberin, Madonnan ja Grimesin kanssa. Albumin ensimmäinen single, "Stupid Love", oli myös ensimmäinen albumille kirjoitettu kappale. *Chromatica* nauhoitettiin osaksi Lady Gagan kotistudiossa Los Angelesissa. Talo ja sen studio ovat aiemmin kuuluneet muusikko Frank Zappalle.

Laulajan aikaisempien albumien tapaan myös yksi *Chromatica*-albumin teemoista on tulevaisuus. Hänen mukaansa aikaisemmista albumeista poiketen tällä kertaa hän "elää tulevaisuudessa", eikä se ole vasta edessä. Lady Gaga kertoi *Paper*-lehdelle maaliskuussa 2020 suhtautuneensa ennen tulevaan niin pakkomielteisesti, että ei ymmärtänyt liikkuneensa elämässään eteenpäin.

Albumia ovat inspiroineet Lady Gagan elämässään kohtaamat vaikeudet. Hän on kertonut tulleensa raiskatuksi 19-vuotiaana, mitä hän kuvaili elämäänsä muuttaneeksi kokemukseksi. Tapahtuneen seurauksena hänelle kehittyi traumaperäinen stressihäiriö ja vuonna 2017 hänellä diagnosoitiin fibromyalgia, joka aiheuttaa neuropaattista kipua. Kivun takia laulaja on joutunut hyväksymään, että ei pysty tekemään kaikkea, vaikka haluaisi. Hän itse kutsuu muutosta ajattelumaailmassaan "radikaaliksi hyväksynnäksi", joka on toinen albumin teemoista. Hän haluaa tuoda musiikillaan esiin, että iloitseminen on mahdollista myös surun keskellä.

Julkaisu
--------

Albumin ensimmäinen single "Stupid Love" vuosi internetiin tammikuussa. Se julkaistiin virallisesti 28. helmikuuta 2020 yhdessä musiikkivideon kanssa. Muutama päivä singlen virallisen julkaisun jälkeen albumin julkaisupäiväksi vahvistettiin sosiaalisessa mediassa 10. huhtikuuta ja albumin ennakkotilaus käynnistettiin. Maaliskuun lopussa Lady Gaga kuitenkin ilmoitti siirtävänsä julkaisua koronaviruspandemian takia. Hänen mukaansa aika ei ollut oikea uuden albumin julkaisemiseen, vaikka taiteella onkin tapana tuoda ihmisille paljon iloa keskellä pelottavia aikoja. Uutta julkaisupäivää ei ilmoitushetkellä kerrottu, mutta laulaja lupasi tiedottaa siitä mahdollisimman pian. Toukokuun alussa albumin uudeksi julkaisuajankohdaksi ilmoitettiin 29. toukokuuta 2020 ja samalla julkistettiin sen kansikuva. Lady Gagan ja Ariana Granden yhteiskappale "Rain on Me" julkaistiin albumin toisena singlenä 22. toukokuuta 2020. Vuorokausi ennen albumia julkaistiin promootiosinglenä "Sour Candy" -kappale, jolla esiintyy myös Blackpink.

Listasijoitukset
----------------

| Lista | Sijoitus |
| --- | --- |
| Yhdistynyt kuningaskunta Britannian albumilista | 1 |
| Suomi Suomen virallinen albumilista | 1 |
| Yhdysvallat Billboard 200 | 1 |

Vastaanotto
-----------

*Chromatica* sai musiikkikriitikoilta hyvän vastaanoton. *Helsingin Sanomien* arvostelussa Aleksi Kinnunen kuvailee albumia Lady Gagan parhaaksi pitkään aikaan. Hänestä tasapainoinen ja kypsä albumi muistuttaa tyyliltään laulajan ensimmäisiä julkaisuja: *The Fame* ja *The Fame Monster*. Kinnunen vertaa albumia myös Dua Lipan aiemmin samana keväänä julkaistuun *Future Nostalgia* -albumiin ja kuvailee niiden tuoneen yhdessä laadukkaan tanssipopin takaisin.

### Arvostelut

Metacriticin mukaan albumi sai 17 arvostelussa keskimäärin 80 pistettä sadasta eli "yleisesti myönteisen" vastaanoton.

* *The Guardian*: 4/5 tähteä
* *Helsingin Sanomat*: 4/5 tähteä
* *Pitchfork*: 7,3/10

Kappaleet
---------

1. Chromatica I – 1.00
2. Alice – 2.57
3. Stupid Love – 3.13
4. Rain on Me – 3.02 (Ariana Granden kanssa)
5. Free Woman – 3.11
6. Fun Tonight – 2.53
7. Chromatica II – 0.41
8. 911 – 2.52
9. Plastic Doll – 3.41
10. Sour Candy – 2.37 (Blackpinkin kanssa)
11. Enigma – 2.59
12. Replay – 3.06
13. Chromatica III – 0.27
14. Sine from Above – 4.04 (Elton Johnin kanssa)
15. 1000 Doves – 3.35
16. Babylon – 2.41

Target-version bonuskappaleet
1. 
2. Love Me Right – 2.51
3. 1000 Doves – 2.49 (piano demo)
4. Stupid Love – 3.41 (Vitaclub Warehouse Mix)

Singlet
-------

* "Stupid Love" (2020)
* "Rain on Me" (Ariana Granden kanssa, 2020)
* "911" (2020)
* "Free Woman" (2021)

Lähteet
-------

1. ↑
2. 1 2  Legaspi, Althea & Shaffer, Claire: Lady Gaga Fights for Compassion in ‘Stupid Love’ Video *Rolling Stone*.  28.2.2020. Viitattu 15.5.2020. (englanniksi)
3. 1 2 3 4  Moran, Justin: Lady Gaga: Life on Chromatica *Paper*.  16.3.2020. Viitattu 16.5.2020. (englanniksi)
4. ↑  Fox, Sarah: Lady Gaga’s Chromatica Album Sets April Release Date  2.3.2020. Slanted. Viitattu 16.5.2020. (englanniksi)
5. ↑  Wallis, Adam: Lady Gaga postpones new album ‘Chromatica’ amid coronavirus outbreak  25.3.2020. Corus Entertainment. Viitattu 16.5.2020. (englanniksi)
6. ↑  Willman, Chris: Lady Gaga Announces ‘Chromatica’ Is Coming This Month, Reveals Album Cover Art *Variety*.  6.5.2020. Viitattu 15.5.2020. (englanniksi)
7. ↑  Bloom, Madison: Lady Gaga and Ariana Grande Share New Song "Rain on Me": Listen *Pitchfork*.  22.5.2020. Condé Nast. Viitattu 22.5.2020. (englanniksi)
8. ↑  Shaffer, Claire: Lady Gaga, Blackpink Share Confectionary Club Track ‘Sour Candy’ *Rolling Stone*.  28.5.2020. Viitattu 2.6.2020. (englanniksi)
9. ↑  Official Albums Chart Top 100 | Official Charts Company *www.officialcharts.com*. Viitattu 5.10.2020. (englanniksi)
10. ↑  Suomen Virallinen Lista *Musiikkituottajat*. Viitattu 5.10.2020.
11. ↑  Lady Gaga *Billboard*. Viitattu 5.10.2020.
12. 1 2  Chromatica by Lady Gaga Reviews and Tracks *Metacritic*. CBS Interactive. Viitattu 2.6.2020. (englanniksi)
13. 1 2  Kinnunen, Aleksi: Lady Gaga jätti provokaatiot taakseen ja teki parhaan levynsä lähes vuosikymmeneen: Chromatica on tyylikäs paluu tanssipoppiin, mukana laulaa myös Elton John *Helsingin Sanomat*.  29.5.2020. Viitattu 2.6.2020.
14. ↑  Cragg, Michael: Lady Gaga: Chromatica review – Gaga rediscovers the riot on her most personal album *The Guardian*.  29.5.2020. Viitattu 2.6.2020. (englanniksi)
15. ↑  St. Asaph, Katherine: Lady Gaga: Chromatica Album Review *Pitchfork*.  1.6.2020. Condé Nast. Viitattu 2.6.2020. (englanniksi)
16. ↑  Aswad, Jem: Lady Gaga Reveals ‘Chromatica’ Tracklist: Album Features Ariana Grande, Elton John, Blackpink *Variety*.  22.4.2020. Viitattu 15.5.2020. (englanniksi)


|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Lady Gaga |
| --- |
|  |
| Diskografia |
|  |
| Studioalbumit | 
* *The Fame*
* *Born This Way*
* *Artpop*
* *Cheek to Cheek*
* *Joanne*
* *Chromatica*
* *Love for Sale*

 |
|  |
| Soundtrack-albumit | 
* *A Star Is Born*

 |
|  |
| EP:t | 
* *The Cherrytree Sessions*
* *Hitmixes*
* *The Fame Monster*
* *A Very Gaga Holiday*

 |
|  |
| Kokoelmat | 
* *The Remix*
* *Born This Way: The Remix*
* *Born This Way: The Collection*
* *Dawn of Chromatica*

 |
|  |
| Kiertueet | 
* *The Fame Ball Tour*
* *The Monster Ball Tour*
* *Born This Way Ball*
* *ArtRave: The Artpop Ball*
* *Joanne World Tour*
* *Cheek to Cheek Tour*
* *The Chromatica Ball*

 |

 |